Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 4 Pv 541/13/1105	Bratislava V, 16.7.2014
EEČ : 2-12-270-2014

U Z N E S E N I E

Trestná vec:	obvinený XXXXX 
Prečin:	pokus krádeže podľa § 14 odsek 1, § 212 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bratislava V
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu v Bratislave, odboru všeobecnej vnútornej správy, Staromestská 6, Bratislava,

vedenú na tom skutkovom základe, že obvinený XXXXX dňa 19.08.2013 v čase asi o 19.15 hod. v Bratislave na Einsteinovej ul. 18 v podzemných garážach  OC Aupark sa kliešťami zn. Meister  pokúsil precviknúť lankový zámok, zabezpečujúci bicykel zn. CUBE LTD Pro, ktorý zamýšľal odcudziť, pričom ho vyrušil príslušník SBS, ktorý ho následne zadržal, čím poškodenému XXXXX, nar. XXXXX, bytom XXXXX, spôsobil škodu poškodením zámku vo výške 10 euro a v prípade odcudzenia by mu bola spôsobená škoda vo výške 228 euro,

lebo výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom. 

Odôvodnenie:
Poverený príslušník Okresného riaditeľstva PZ v Bratislave V, OO PZ Petržalka sever uznesením pod sp. zn. ORP-1854/PS-B5-2014 zo dňa 11.9.2013 podľa § 199 odsek 1 Trestného poriadku začal trestné stíhanie a podľa § 206 odsek 1 Trestného poriadku vzniesol obvinenie XXXXX pre  pokus prečinu krádeže podľa § 14 odsek 1, § 212 odsek 1 Trestného zákona na skutkovom základe uvedenom vo výrokovej časti predmetného uznesenia. 

Dňa 2.7.2014 predložil vyšetrovateľ PZ tunajšej prokuratúre spisový materiál s návrhom na postup podľa § 214 Trestného poriadku.

Preskúmaním spisového materiálu som dospel k názoru, že návrh vyšetrovateľa PZ je dôvodný, nakoľko skutok nie je trestným činom, ale priestupkom proti majetku podľa § 50 odsek 1  zákona č. 372/1990 Zb. o priestupkoch v znení neskorších predpisov.

Podľa § 14 odsek 1 Trestného zákona pokus trestného činu je konanie, ktoré bezprostredne smeruje k dokonaniu trestného činu, ktorého sa páchateľ dopustil v úmysle spáchať trestný čin, ak nedošlo k dokonaniu trestného činu.

Podľa § 212 odsek 1 Trestného zákona kto si prisvojí cudziu vec tým, že sa jej zmocní a spôsobí tak malú škodu, potrestá sa odňatím slobody až na dva roky.

Podľa § 125 odsek 1 Trestného zákona škodou malou sa rozumie škoda prevyšujúca sumu 266 eur.

Podľa § 50 odsek 1 zákona č. 372/1990 Zb. o priestupkoch v znení neskorších predpisov priestupku proti majetku sa dopustí ten, kto úmyselne spôsobí škodu na cudzom majetku krádežou, spreneverou, podvodom alebo zničením alebo poškodením veci z takého majetku, alebo sa o takéto konanie pokúsi.

Obvinený XXXXX dňa 12.6.2014 odmietol k veci vypovedať. Poškodený XXXXX dňa 25.6.2014 uviedol, že bicykel riadne zamkol, prišiel k bicyklu vtedy, keď ho fotili policajti. Škodu neuplatňuje. Svedok XXXXX dňa 24.10.2013 popísal, ako obmedzil obvineného pri páchaní skutku.  

Z odborného vyjadrenia spoločnosti JHS s.r.o. č. 303/2014 vyplýva hodnota odcudzeného bicykla stanovená na 228 euro, ktorá sa považuje za škodu spôsobenú krádežou pre účely trestného konania. 

Vykonaným dokazovaním bolo teda zistené, že odcudzením bola spôsobená škoda 228 euro, ktorá nedosahuje hranicu ustanovenú v § 125 odsek 1 Trestného zákona (t.j. 266 euro), a vo veci preto nepôjde o trestný čin krádeže podľa § 212 odsek 1 Trestného zákona, ale ide o skutok, ktorý je priestupkom podľa § 50 odsek 1  zákona č. 372/1990 Zb. o priestupkoch v znení neskorších predpisov. 

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Krajčovič
prokurátor